OpenLLM-France/wikimedia huggingface dataset:
# Djebel El Talh-El Guettar

El Djebel El Talh és una muntanya propera a Guetar (o Guettar o El Guettar) al sud-est de Gafsa, governació de Gafsa, délegació de Gafsa Sud, a la serralada del Djebel Bouramli, caracteritzada per l'existència de gomeres (acacia radiana). Fou declarada àrea natural sensible. Fou creada el 18 de desembre de 1993.

## Segona Guerra Mundial

En la serralada i voltants es van lliurar batalles durant la segona quinzena del mes de març de 1943 entre els exèrcits estatunidenc, francès, alemany i italià.

## Referències

* ↑ Howe, George Frederick. United States Army in World War II. The Mediterranean Theater of Operations. Northwest Africa: Seizing the Initiative in the West, Volum 1 (en anglès). Universitat de Michigan, p. 557.
* ↑ United States Army in World War II: Special Studies, Chronology, 1941-1945 (en anglès). Center of Military History. United States Army. Washington, D.C. 1991, p. 98-101.
# Edifici Morral

L'Edifici Morral és una obra de Sabadell (Vallès Occidental) protegida com a Bé Cultural d'Interès Local.

## Descripció

Edifici d'habitatges, cantoner, compost de planta baixa, soterrani i cinc pisos amb sis estatges cadascun. La façana és de pedra aplacada on hi ha tres grans tribunes situades sobre els accessos. Cal remarcar el cuidat disseny de tots els elements.

## Història

Aquest edifici està construït en el lloc on hi havia el "Vapor Morral", el qual es va incendiar.

## Referències

* 1 2 «Edifici Morral». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 1r novembre 2017].

## Enllaços externs

* Edifici Morral Arxivat 2016-03-04 a Wayback Machine., fitxa del catàleg de l'Ajuntament
# Domenech

«Domenech» té aquests significats:
* Pere Domenèch, reialista mallorquí durant la Revolta de les Germanies del segle xvi
* Tomàs Serra i Domenèch, capellà d'Alcúdia i del palau de l'emperador Carles V a Castella
* Artur Domènech i Mas (Barcelona, 1878 - 1936), esperantista, llibreter, professor de llatí i sindicalista català
* Casa-fàbrica Domènech
# Edmund M. Clarke

Edmund Melson Clarke, Jr. (Newport News, 27 de juliol de 1945 – 22 de desembre de 2020) fou un informàtic i acadèmic notable per haver desenvolupat la verificació de models, un mètode per a verificar formalment dissenys de maquinari i programari. Ocupà la càtedra FORE Systems d'Informàtica a la Universitat Carnegie Mellon. Clarke, juntament amb E. Allen Emerson i Joseph Sifakis, va rebre el Premi Turing de 2007, atorgat per l'ACM.

## Biografia

Clarke es va llicenciar en matemàtiques a la Universitat de Virgínia, a Charlottesville, el 1967; va obtenir un màster també en matemàtiques a la Universitat Duke de Durham, el 1968, i el doctorat en Informàtica a la Universitat Cornell, d'Ithaca el 1976. Després de doctorar-se, va fer de professor al departament d'informàtica de Duke durant dos anys. El 1978 va canviar a la Harvard University, a Cambridge, Massachusetts, on fou professor ajudant d'Informàtica. Va marxar de Harvard el 1982 per anar al departament d'Informàtica de la Universitat Carnegie Mellon, de Pittsburgh, Pennsilvània. Fou nomenat professor titular el 1989. El 1995 va obtenir la primera càtedra patrocinada per FORE Systems de Carnegie Mellon.

## Feina

La seva recerca es va concentrar en la verificació de programari i maquinari i en la demostració automàtica de teoremes. En la seva tesi doctoral, va demostrar que algunes estructures de control dels llenguatges de programació no tenien sistemes de demostració bons en lògica de Hoare. El 1981, ell i el seu estudiant de doctorat E. Allen Emerson van proposar per primera vegada l'ús de la verificació de models com a tècnica per als sistemes concurrents d'autòmats finits. El seu grup va ser pioner en l'ús de verificació de models per a verificació de maquinari i també va desenvolupar la verificació simbòlica utilitzant diagrames de decisió binària. A més, el seu grup de recerca va desenvolupar el primer demostrador de teoremes paral·lel (Parthenon) i el primer basat en un sistema de computació simbòlic (Analytica). El 2009, va liderar la creació del centre CMACS (Computational Modeling and Analysis of Complex Systems, modelització computacional i anàlisi de sistemes complexos), patrocinat per la National Science Foundation. Aquest centre té un equip d'investigadors repartits en múltiples universitats, que apliquen interpretació abstracta i verificació de models a sistemes biològics i incrustats.

## Referències

* ↑ Edmund Clarke, premi Turing
* 1 2 Biografia a Carnegie Mellon

## Enllaços externs

* Edmund M. Clarke al Mathematics Genealogy Project.
* Pàgina personal a Carnegie Mellon University
* Llibre de Verificació de Models
* Pàgina del CMACS
# Edmund Piątkowski

Edmund Piątkowski (Florentynów, 31 de gener de 1936 - Varsòvia, 28 de març de 2016) fou un atleta polonès, especialista en el llançament de disc, que va competir durant les dècades de 1950 i 1960. Era el marit de la també atleta polonesa Maria Piątkowska.
Durant la seva carrera esportiva va prendre part en tres edicions dels Jocs Olímpics d'Estiu, el 1960, 1964 i 1968. En tots els Jocs disputà la prova del llançament de disc del programa d'atletisme. Fou cinquè a Roma, i setè a Tòquio i Ciutat de Mèxic.
En el seu palmarès destaca una medalla d'or en la prova del llançament de disc del Campionat d'Europa d'atletisme de 1958. També guanyà una medalla d'or en disc a les Universíades de 1961. Guanyà tretze campionats nacionals de disc, el 1955, de 1957 a 1966 i de 1968 a 1969. El juny de 1959 Va establir el rècord del món de l'especialitat amb un llançament de 59,91 metres. També establí dos rècords europeus de disc.

## Millors marques

* Llançament de pes. 18,05 metres (1964)
* Llançament de disc. 61,12 metres (1967)

## Referències

* ↑ «Edmund Piątkowski – Polski Komitet Olimpijski» (en polonès). [Consulta: 7 desembre 2021].
* 1 2 3 «Olympedia – Edmund Piątkowski». [Consulta: 6 desembre 2021].
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 13 maig 2020].
* ↑ «European Championships (Men)». [Consulta: 29 novembre 2021].
* ↑ Progression of IAAF World Records. 2015 Edition. IAAF, 2015, p. 191.
* 1 2 «Track and Field Statistics». [Consulta: 7 desembre 2021].
# Edmund Osmańczyk

Edmund Jan Osmańczyk (Jagielno, Silèsia Prussiana, 10 d'agost de 1913 - Varsòvia, República Popular de Polònia, 4 d'octubre de 1989) va ser un historiador, periodista i escriptor polonès, autor de l'Encyclopedia of International Affairs and the United Nations (1974) i l'Encyclopedia of the United Nations and International Relations (1982).

## Biografia

Osmańczyk va néixer en una família d'immigrants polonesos a la Baixa Silèsia alemanya el 1913. Durant el període d'entreguerres, va contribuir a la Unió de Polonesos a Alemanya, formada per immigrants polonesos de la conca del Ruhr i d'altres centres industrials, així com per la minoria polonesa que vivia en pobles de la regió fronterera.
Es va llicenciar en Història per la Universitat de Varsòvia abans d'anar a Berlín per a estudiar Periodisme. Més endavant, va fugir d'Alemanya per a evitar el reclutament a l'exèrcit. Osmańczyk va servir com a soldat a la força de resistència contra l'ocupació nazi de Varsòvia i va participar en la insurrecció de 1944. Més tard, el 1945, quan la resistència contra els alemanys va tenir èxit, va esdevenir corresponsal de guerra de l'exèrcit polonès.
Després de la Segona Guerra Mundial, va esdevenir diputat de la República Popular de Polònia i va promoure la repolonització dels territoris recuperats.
Osmańczyk va cobrir àmpliament la Conferència de Potsdam i els judicis de Nuremberg. Els seus articles van ser compilats i publicats sota el títol de Prussia el 1947. Els reportatges d'aquests esdeveniments van marcar l'inici d'una etapa en la seva carrera periodística durant la qual es va convertir en corresponsal a l'estranger. Entre 1946 i 1968, Osmańczyk va viatjar a diversos països i va participar en importants conferències internacionals. Més endavant es va convertir en portaveu de les Nacions Unides.
El debut literari d'Osmańczyk va arribar el 1937, amb la publicació del poemari Sunny Freedom. A Poles (1947) va compilar les seves experiències de guerra. Els seus llibres posteriors inclouen Himmler (1951), Azja w Genewie (1955) i Nasza Europa (1971).

## Referències

* ↑ «Edmund Jan Osmańczyk | Miasto Opole» (en polonès). [Consulta: 20 gener 2023].
* ↑ Czapliński, Czesław. «PORTRET z HISTORIĄ Edmund Jan Osmańczyk» (en polonès), 23-09-2020. [Consulta: 20 gener 2023].
* 1 2 3 «Osmanczyk Edmund John». Arxivat de l'original el 19 de desembre 2013. [Consulta: 30 agost 2013].
# Drummond (Oklahoma)

Drummond és un poble dels Estats Units a l'estat d'Oklahoma. Segons el cens del 2000 tenia 405 habitants.

## Demografia

Segons el cens del 2000, Drummond tenia 405 habitants, 153 habitatges, i 121 famílies. La densitat de població era de 679,9 habitants per km².
Dels 153 habitatges en un 40,5% hi vivien nens de menys de 18 anys, en un 60,1% hi vivien parelles casades, en un 13,1% dones solteres, i en un 20,9% no eren unitats familiars. En el 18,3% dels habitatges hi vivien persones soles el 9,2% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,65 i el nombre mitjà de persones que vivien en cada família era de 2,94.
Per edats la població es repartia de la següent manera: un 30,6% tenia menys de 18 anys, un 7,7% entre 18 i 24, un 29,6% entre 25 i 44, un 22% de 45 a 60 i un 10,1% 65 anys o més.
L'edat mediana era de 34 anys. Per cada 100 dones de 18 o més anys hi havia 99,3 homes.
La renda mediana per habitatge era de 37.188 $ i la renda mediana per família de 45.313 $. Els homes tenien una renda mediana de 28.594 $ mentre que les dones 19.750 $. La renda per capita de la població era de 14.733 $. Entorn del 8,5% de les famílies i el 13,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Drummond». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Drummond». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
# Surt el sol a Edimburg

Surt el sol a Edimburg (títol original en anglès: Sunshine on Leith) és una pel·lícula musical del 2014 dirigida per Dexter Fletcher i basada en l'obra musical homònima. El film té un ampli repertori del grup The Proclaimers, els quals van fer un cameo.
La producció va ser projectada al Festival Internacional de Cinema de Toronto de 2013 en la Secció Especial de Presentació.

## Argument

Després de servir l'Exèrcit Britànic, Davy i Ally (George MacKay i Kevin Guthrie) tornen a Edimburg on les seves famílies els esperen: Ally torna amb la seva nòvia Liz (Freya Mavor): infermera de professió i germana de Davy. En la seva primera nit d'oci, aquesta els presenta a la seva companya Yvonne (Antonia Thomas). Després d'aquesta cita doble, Davy i Yvonne comencen una relació.
D'altra banda, Ally confessa tenir pensant demanar-li matrimoni a la seva nòvia, però tot es torça quan rep una carta d'una suposada filla fruit d'una aventura.

## Repartiment

* George MacKay és en Davy Henshaw
* Kevin Guthrie és l'Ally
* Freya Mavor és la Liz Henshaw
* Antonia Thomas és l'Yvonne
* Jane Horrocks és en Jean Henshaw
* Peter Mullan és en Robert "Rab" Henshaw
* Jason Flemyng és en Harry Harper
* Paul Brannigan és en Ronnie
* Paul McCole és l'Ewan

## Banda sonora

La pel·lícula compta amb 14 cançons Proclaimers:
* Sky Takes the Soul
* I'm on My Way
* Over and Done With
* Misty Blue
* Make My Heart Fly
* Let's Get Married
* Life With You
* Oh Jean
* Hate My Love
* Then I Met You
* Should Have Been Loved
* Sunshine on Leith
* Letter from America
* I'm Gonna Be (500 Miles)

## Referències

* ↑ «Fitxa de la pel·lícula a ésAdir». Corporació Catalana de Mitjans Audiovisuals. [Consulta: 16 octubre 2016].
* 1 2 «Sunshine on Leith | tiff.net», 18-02-2014. Arxivat de l'original el 2014-02-18. [Consulta: 16 octubre 2016].
* ↑ Brocklehurst, Steven «McMamma Mia: Proclaimers follow in Abba's musical footsteps» (en anglès). BBC News, 02-10-2013.
* ↑ Knegt, Peter. «Toronto Adds 75+ Titles To 2013 Edition; James Franco, Alex Gibney, Hayao Miyazaki, Sean Durkin and Kevin Macdonald Among Them | IndieWire». www.indiewire.com. [Consulta: 16 octubre 2016].
# Vídeos de primera

Vídeos de primera va ser un programa de televisió emès a Espanya per TVE-1 entre 1990 i 1998 presentat per Alfons Arús, en el qual concursaven vídeos domèstics enviats pels teleespectadors. Era una adaptació del programa estatunidenc America's Funniest Home Vídeos, del qual també s'emetien vídeos, encara que ja fora de concurs. Es va estrenar el 18 de setembre de 1990, amb un premi d'un milió de pessetes per al guanyador.

## Referències

* ↑ «"Vídeos de primera", un espacio de entretenimiento y comicidad». ABC, 18-09-1990. [Consulta: 24 maig 2012].

## Enllaços externs

* Vídeos de primera a espinof.com
* Vídeos de primera a rtve.es a la carta
# Tanzeem-e-Islami

Tanzeem-e-Islami és una organització religiosa musulmana, de caràcter islamista, amb seu a Lahore, Pakistan. Va ser fundada el 1975 per l'erudit religiós Israr Ahmed, que advocava per l'establiment d'un califat islàmic al Pakistan i arreu del món. El Tanzeem es va crear després que Israr Ahmed se separés de la Jamaat-e-Islami el 1957, quan aquest últim partit va acceptar de participar en la política electoral del Pakistan.
# Tatooine

Tatooine és un planeta fictici de l'univers de La Guerra de les Galàxies. Aquest planeta té tres llunes i gira al voltant de dos sols bessons. És el planeta natal del personatge de La Guerra de les Galàxies Luke Skywalker. Existeix en la realitat un planeta de la Via Làctia que la seva semblança amb el planeta de la ficció Tatooine el portà al fet que els científics el nomenessin també Tatooine en honor seu, malgrat que més tard fou oficialment anomenat Kepler-16b.

## Ciutats

Mos Eisley és una ciutat del planeta Tatooine. En aquesta ciutat hi ha una Cantina, lloc on succeeixen diverses escenes en les pel·lícules de Star Wars, freqüentada per contrabandistes, inadaptats i caçadors de recompenses; és el lloc on Obi-Wan Kenobi i Luke Skywalker trobaren a Han Solo i a Chewbacca. Actualment existeix una cantina a Hollywood sota el nom de "Scum & Villainy Cantina", que imita la cantina de Mos Eisley de la pel·lícula.
Mos Espa és una ciutat del planeta Tatooine. És la ciutat natal d'Anakin Skywalker. Actualment els edificis utilitzats per fer les pel·lícules encara existeixen i se situen en un indret entre les dunes del desert de Tunísia.

## Referències

* ↑ «Star Wars: 15 Things You Never Knew About Tatooine» (en anglès americà), 27-04-2017. Arxivat de l'original el 2019-10-20. [Consulta: 24 maig 2022].
* ↑ «Cada vez estamos más cerca de hallar planetas similares a Tatooine» (en castellà). abc.
* ↑ «La NASA anuncia el descubrimiento del «planeta Tatooine» más inmenso» (en castellà). abc.
* ↑ «Los planetas de «Star Wars» que son reales (o que podrían serlo)» (en castellà). abc.
* ↑ «The Mos Eisley Cantina/Chalmun's Cantina - Photos - A look at the best fictional restaurants» (en anglès). [Consulta: 9 desembre 2017].
* ↑ «¿Recuerdas la famosa Cantina de Mos Eisley en 'Star Wars'? Abrirá sus puertas en Hollywood» (en castellà). Antena3.com.
* ↑ «'Star Wars'-Inspired Bar in Hollywood Extends Run Through juliol (Exclusive)» (en anglès). The Hollywood Reporter.
* ↑ 20Minutos «La ciudad de Anakin Skywalker, en peligro por las dunas». 20minutos.es - Últimas Noticias.
* ↑ «Saving Darth Vader's childhood home». [Consulta: 9 desembre 2017].

## Vegeu també

* Llista de planetes i llunes de Star Wars
# The Kids Aren't Alright

«The Kids Aren't Alright» és el dotzè senzill de la banda californiana The Offspring, i el tercer de l'àlbum Americana. Fou inclosa posteriorment en la compilació de grans èxits Greatest Hits.

## Informació

El títol és una al·lusió a la cançó «The Kids Are Alright» de The Who (1966). La cançó està inspirada en una visita que Holland va fer al seu antic barri de residència, Garden Grove a Orange County. Allà va conèixer que la majoria dels seus amics de la infància havien tingut destins tràgics: accidents de trànsit, drogues i altres crisis. Fou llavors quan va decidir escriure la cançó explicant vivències tristes sobre quatre joves ficticis del barri (Jamie, Mark, Jay i Brandon). La primera queda embarassada i es veu obligada a deixar l'institut, el segon és un guitarrista aficionat a la marihuana, el tercer es suïcida i el quart és víctima d'una sobredosi i mor. Seguint amb l'evolució de les lletres d'Americana, fan una nova crítica a la societat estatunidenca, en aquesta ocasió dirigint-se als adolescents.
Malgrat no tenir el mateix ressò comercial que els dos senzills predecessors de l'àlbum, posteriorment ha estat més ben considerada i es tracta d'una de les cançons més escoltades de la banda en plataformes com Last.FM i Spotify. Fou inclosa en la banda sonora de la pel·lícula The Faculty, i de fet, era la cançó de la seva escena inicial. Com altres cançons de la banda, fou inclosa en la banda sonora del videojoc Rock Band com a material descarregable.
El videoclip fou dirigit per Yariv Gaber i publicat un mes abans del senzill. Les imatges del videoclip estan realitzats mitjançant tècniques rotoscòpiques. Posteriorment fou nominat als premis MTV Video Music Awards en la categoria de millor direcció, i també inclòs en la compilació Complete Music Video Collection (2005).
La cançó formà part d'un pack de material descarregable pel videojoc Rock Band, disponible a partir del 10 de març de 2009.

## Referències

* ↑ «The Faculty > Soundtracks» (en anglès). IMDb. [Consulta: 2 novembre 2015].
* ↑ «'Rock Band' (ALL) to Get The Offspring, R.E.M. and Richard Thompson Tracks» (en anglès). WorthPlaying.com, 06-03-2009. [Consulta: 2 novembre 2015].

## Enllaços externs

* The Kids Aren't Alright a Allmusic (anglès)
# Teodor de Gàdara

Teodor de Gàdara (grec antic: Θεόδωρος Γαδαρεύς; llatí: Theodorus) va ser un retòric grec que va viure en temps d'August, nadiu de Gàdara, a la Decàpolis Palestina.
Suides diu que originalment era un esclau i que després es va retirar a Rodes on va exercir com orador. Tiberi, retirat a aquesta illa, va ser un dels que el va escoltar, probablement entre l'any 6 aC i el 2, i la tradició diu que ja l'havia tingut de mestre de petit. Llavors va anar (o va tornar) a Roma on va ser el rival de Polemó i d'Antípater els retòrics. Va ser un dels més famosos oradors del seu temps i fundador de l'escola dels theodorei rival dels apollodorei (per Apol·lodor de Pèrgam, tutor d'August).
Entre els seus deixebles cal mencionar a Hermàgores Carió.
Va escriure diverses obres de les que el Suides enumera:
* Περὶ τῶν ἐν φωναῖς ζητουμένων, Libri tres de iis quae vocibus quaeruntur
* Περὶ ἱστορίας ά, De Historia Liber unus
* Περὶ θέσεως ἕν De Thesi Liber unus
* Περὶ διαλέκτων ὁμοιότητος καὶ ἀποδείξεως β́ De Dialectorum Similitudine et Demonstratione Libri duo
* Περὶ πολιτείας β́ De Republica Libri duo
* Περὶ Κοιλης Συριας ά De Coele-Syria Liber unus
* Περὶ ῥήτορος δυνάμεως ά De Facultate Oratoris Liber unus
I encara diu que en va escriure d'altres. La llista mostra una gran varietat d'interessos. Totes aquestes obres s'han perdut, però Quintilià en fa sovint cites d'alguns fragments, cosa que mostra la popularitat de Teodor. Un fill de Teodor de Gàdara, de nom Antoni va ser senador en temps d'Hadrià.

## Referències

* ↑ [https://quod.lib.umich.edu/m/moa/acl3129.0003.001/1060?page=root;rgn=full+text;size=100;view=image;q1=TheodorusSmith,+William+(ed.).+Dictionary+of+Greek+and+Roman+biography+and+mythology.+Vol.+III.++Boston:+Little,+Brown+&+Comp.,+1867,+p. 1052. ]
# The Grass Is Greener

The Grass Is Greener és una pel·lícula britànica dirigida per Stanley Donen, estrenada el 1960.

## Argument

Lord i Lady Rhyall han hagut d'obrir al públic el seu casal anglès per arrodonir els finals de mes. Viuen amb els seus dos fills en poques habitacions del castell, mentre els turistes s'empenten per la resta de la immensa casa. Lady Rhyall cultiva bolets que ven al poble, i el majordom suplica que el tornin a agafar. Un dia, un milionari americà, Charles Delacro, empeny la porta "privat" i cau sota l'encant de Lady Rhyall. Marxa a Londres, amb l'excusa d'estar amb la seva amiga Hattie i viu alguns dies de somni amb l'americà. Lord Rhyall no és ingenu, però ha de guardar-se de mostrar-se gelós. Organitza un cap de setmana al casal on els quatre protagonistes ensenyaran les cartes.

## Repartiment

* Cary Grant: Lord Victor Rhyall
* Deborah Kerr: Lady Hilary Rhyall
* Robert Mitchum: Charles Delacro
* Jean Simmons: Hattie Durant
* Moray Watson: Trevor Sellers, el majordom

## Premis i nominacions
### Nominacions

* 1961. Globus d'Or a la millor pel·lícula musical o còmica
* 1961. Globus d'Or al millor actor musical o còmic per Cary Grant
# Josep Homs i Salgot

Josep Homs i Salgot (Centelles, 1821 – Vic, 1896) fou sacerdot, pedagog i professor d'ensenyament primari. Les seves obres van ser utilitzades com a llibre de text en diverses escoles. Estudià la carrera eclesiàstica al Seminari de Vic. Després de ser ordenat sacerdot anà de vicari a Oristà, i poc temps després es feu missioner del Sagrat Cor de Maria, tasca que no pogué dur a terme a causa de problemes de salut. Llavors entrà al Seminari de Vic per fer de professor de primera instrucció. Esdevingué secretari de cambra dels bisbes Palau, Castanyer i Jordà. Aquest últim el nomenà canonge-arxipreste de la catedral (1866) i dos anys després va ser escollit degà del capítol. Va ser autor de diverses obres de text per a l'ensenyament de l'aritmètica i de la geografia. El butlletí eclesiàstic de Vic es referia a les seves Nociones de Geografía en aquests termes: «Obrita muy recomendable por la sencillez, orden claridad y precisión con que está escrita, cualidades necesarias para la fácil inteligencia, que ayudan mucho a la memoria y que no siempre se hallan en las de su clase».

## Obra

* Nociones de Aritmética con la explicación del sistema métrico decimal para uso de las HH Terciarias de Ntra. Sra. del Carmen y de las alumnas. Vic: Impremta Anglada, 1855
* Nociones de Geografia para uso de las escuelas elementales de ambos sexos. Vic: Impremta Anglada, 1861
* Sistema métrico decimal, su explicación precedida de unas tablas de las medidas usuales. Vic: Impremta Anglada, 1863

## Bibliografia

* BERNAT, Pasqual. Científics d'Osona. Diccionari històric i biobibliogràfic dels científics nascuts o vinculats a Osona. Vic, Patronat d'Estudis Osonencs, 2010, Osona a la Butxaca, 28
# Universitat Catòlica del Sagrat Cor

La Universitat Catòlica del Sagrat Cor (en italià Università Cattolica del Sacro Cuore, UCSC) és una universitat situada a Milà. Va ser fundada el 1921 per Agostino Gemelli.

## Organització

La universitat està dividida en 14 facultats:
* Facultat d'Agricultura, Piacenza - Cremona
* Facultat de Ciències Econòmiques
* Facultat de Ciències Econòmiques, Piacenza - Cremona
* Facultat de Dret
* Facultat de Dret, Piacenza - Cremona
* Facultat de Filosofia i Lletres
* Facultat de Medicina i Cirurgia, Roma
* Facultat de Psicologia
* Facultat de Banca, Finances i Assegurances
* Facultat d'Educació
* Facultat de Llengua i Literatura
* Facultat de Ciències Polítiques
* Facultat de Ciències Matemàtiques, Físiques i Naturals, Brescia
* Facultat de Sociologia

## Referències

* ↑ http://www.master-maestrias.com/Universidades-y-Escuelas/Italia/Università-Cattolica-del-Sacro-Cuore-(UCSC)/ Arxivat 2012-05-11 a Wayback Machine.

## Enllaços externs

* (italià) Pàgina oficial